NARIADENIE KOMISIE (ES) č. 975/2009
z 19. októbra 2009,
ktorým sa mení a dopĺňa smernica 2002/72/ES, ktorá sa týka plastových materiálov a výrobkov, ktoré prichádzajú do styku s potravinami
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 1935/2004 z 27. októbra 2004 o materiáloch a predmetoch určených na styk s potravinami a o zrušení smerníc 80/590/EHS a 89/109/EHS (1), a najmä na jeho článok 5 ods. 2,
keďže:
(1)
Smernicou Komisie 2002/72/ES zo 6. augusta 2002, ktorá sa týka plastových materiálov a výrobkov, ktoré prichádzajú do styku s potravinami (2) sa ustanovuje zoznam Spoločenstva s monomérmi a inými východiskovými látkami, ktoré sa môžu používať pri výrobe plastových látok a výrobkov z plastových látok. Nedávno Európsky úrad pre bezpečnosť potravín (ďalej len ako „úrad“) priaznivo vedecky vyhodnotil ďalšie monoméry a východiskové látky, ktoré by sa preto mali doplniť do existujúceho zoznamu.
(2)
Smernica 2002/72/ES obsahuje aj neúplný zoznam Spoločenstva s prídavnými látkami, ktoré sa môžu použiť na výrobu plastových materiálov a výrobkov. Prednedávnom úrad pozitívne vedecky vyhodnotil ďalšie prídavné látky, ktoré by sa preto mali doplniť do existujúceho zoznamu.
(3)
Smernica 2002/72/ES by sa preto mala zodpovedajúcim spôsobom zmeniť a doplniť.
(4)
Podľa článku 4 ods. 1 smernice 2002/72/ES sa zoznam Spoločenstva s prídavnými látkami uvedený v prílohe III k danej smernici stane od 1. januára 2010 definitívnym zoznamom. Následne by sa v názvoch v prílohe II k danej smernici nemalo viac odkazovať na „neúplný“ zoznam prídavných látok.
(5)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Prílohy II, III, IVa, V a VI k smernici 2002/72/ES sa menia a dopĺňajú v súlade s prílohami I až V k tomuto nariadeniu.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 19. októbra 2009